**NEFORMALIOJO ŠVIETIMO ORGANIZAVIMO TVARKOS APRAŠAS**

I. BENDROSIOS NUOSTATOS

1. Neformalusis vaikų švietimas – gimnazijoje organizuojama formalųjį švietimą papildanti ir mokinio krepšelio lėšomis finansuojama vaikų švietimo veikla, skirta asmeninėms, socialinėms, edukacinėms, profesinėms kompetencijoms ugdyti.
2. Neformalusis vaikų švietimas įgyvendinamas pagal Neformaliojo vaikų švietimo koncepciją, patvirtintą Lietuvos Respublikos švietimo ir mokslo ministro 2005 m. gruodžio 30 d. įsakymu Nr. ISAK-2695 (Lietuvos Respublikos švietimo ir mokslo ministro 2012 m. kovo 29 d. įsakymo Nr. V-554 redakcija), Lietuvos Respublikos švietimo įstatymu, 2017-2018 ir 2018-2019 mokslo metų pagrindinio ir vidurinio ugdymo programų bendraisiais ugdymo planais (patvirtintais LR švietimo ir mokslo ministro 2017 m. birželio 2 d įsakymu Nr. V-442 ir kitais teisės aktais.

II. NEFORMALIOJO ŠVIETIMO TIKSLAS IR UŽDAVINIAI

1. Neformaliojo švietimo tikslas – ugdyti kompetencijas, teikiančias galimybių mokiniui tapti aktyviu visuomenės nariu, sėkmingai veikti visuomenėje, padėti tenkinti pažinimo ir saviraiškos poreikius.
2. Neformaliojo švietimo uždaviniai:
   1. ugdyti ir plėtoti mokinių kompetencijas per saviraiškos poreikio tenkinimą;
   2. ugdyti pilietiškumą, tautiškumą, demokratišką požiūrį į pasaulėžiūrų, įsitikinimų ir gyvenimo būdų įvairovę;
   3. ugdyti gebėjimą kritiškai mąstyti, rinktis ir orientuotis dinamiškoje visuomenėje;
   4. tobulinti tam tikros srities gebėjimus ir įgūdžius, formuoti profesines nuostatas.

III. NEFORMALIOJO ŠVIETIMO ORGANIZAVIMO  PRINCIPAI

1. Organizuojant neformalųjį švietimą laikomasi šių principų:
   1. aktualumo – neformaliojo švietimo veiklų pasiūla skirta socialinėms, kultūrinėms, asmeninėms, edukacinėms, profesinėms ir kitoms kompetencijoms ugdyti;
   2. demokratiškumo – mokytojai, tėvai (globėjai, rūpintojai) ir vaikai yra bendro ugdymosi proceso kūrėjai, kartu identifikuoja poreikius;
   3. prieinamumo – siūlomos veiklos ir būdai yra prieinami visiems gimnazijoje besimokantiems mokiniams pagal amžių, išsilavinimą, turimą patirtį, nepriklausomai nuo socialinės padėties;
   4. savanoriškumo – vaikai laisvai renkasi neformaliojo švietimo užsiėmimus, tinkamiausias veiklas kompetencijoms ugdyti;
   5. bendradarbiavimo – mokomasi veikti grupėje, priimti bendrus sprendimus, dalytis darbais, atsakomybėmis ir patyrimu;
   6. pozityvumo – ugdymosi procese kuriamos teigiamos emocijos, sudaromos sąlygos gerai vaiko savijautai.

IV. NEFORMALIOJO ŠVIETIMO ORGANIZAVIMAS

1. Neformalus švietimas gimnazijoje mokiniams neprivalomas ir laisvai pasirenkamas.
2. Neformaliojo švietimo valandos skiriamos mokinių pasirinktoms saviraiškos programoms – akademiniams, meniniams, kalbiniams, sportiniams, sveikatos ugdymo, socialiniams, technologiniams ir kitokiems mokinių gebėjimams bei tautiniam tapatumui ugdyti.
3. Neformaliojo švietimo valandos naudojamos pagal paskirtį ir neskiriamos pasirenkamiesiems dalykams, dalykų moduliams, pagilintam dalykų mokymui.
4. Neformaliojo švietimo valandos skiriamos atsižvelgiant į mokinių neformaliojo ugdymo poreikius, kurie yra įvertinami kiekvienų mokslo metų gegužės mėnesį, vykdant mokinių apklausą bei gimnazijos galimybes. Mokytojai supažindinami su apklausos rezultatais ir, atsižvelgiant į juos, teikia programas kitiems mokslo metams iki birželio 26 dienos.
5. Iki rugsėjo 10 d. neformaliojo švietimo programos mokytojas supažindina mokinius su siūloma neformaliojo švietimo programa.
6. Neformaliojo švietimo grupės dydis – ne mažiau kaip 10 mokinių. Mokytojas parengia pagal nustatytą formą (1 priedas) programą ir kartu su mokinių sąrašu teikia tvirtinti gimnazijos direktoriui iki rugsėjo 10 dienos. Per mokslo metus mokytojas užtikrina minimalų mokinių skaičių grupėje.
7. Neformaliojo švietimo programas tvirtina gimnazijos direktorius.
8. Neformaliojo švietimo veikla vyksta pagal gimnazijos direktoriaus patvirtintą darbo grafiką (tvirtinamas iki rugsėjo 10 dienos) ir fiksuojama elektroniniame dienyne, laikantis visų dienyno pildymo reikalavimų, nurodytų elektroninio dienyno naudojimosi nuostatuose.
9. Direktoriaus pavaduotojas ugdymui sudaro bendrą neformaliojo švietimo programų tvarkaraštį gimnazijoje ir teikia jį tvirtinti direktoriui.
10. Neformaliojo švietimo valandos nustatomos kiekvienai programai vieniems mokslo metams: programų vykdymo pradžia – rugsėjo 1 d., pabaiga – mokslo metų pabaigos data pagal Ugdymo planą.
11. Atostogų metu neformaliojo švietimo programų veikla nevykdoma.
12. Mokytojas užtikrina vaikų saugumą programos vykdymo metu, pirmo užsiėmimo metu pasirašytinai supažindina mokinius su saugaus elgesio taisyklėmis (naujus narius supažindina atskirai).
13. Neformaliojo švietimo programų vykdymas ne gimnazijos aplinkoje derinamas su gimnazijos direktoriumi.
14. Neformaliojo vaikų švietimo programose dalyvaujantys mokiniai registruojami Mokinių registre.
15. Neformaliojo švietimo veikla pristatoma gimnazijos renginiuose bei projektuose.

V. BAIGIAMOSIOS NUOSTATOS

1. Neformaliojo švietimo programų vykdytojai privalo laikytis šio Aprašo bei kitų LR teisės aktų, reglamentuojančių neformalųjį vaikų švietimą.
2. Aprašo vykdymo priežiūrą gimnazijoje atlieka direktoriaus pavaduotoja ugdymui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIEDAS NR.1

**ELEKTRĖNŲ „VERSMĖS“ GIMNAZIJA**

**... BŪRELIS (PROJEKTAS)**

**NEFORMALIOJO UGDYMO PROGRAMA**

**2017 – 2018 m.m.**

Užsiėmimų skaičius per savaitę -

Parengė lietuvių kalbos mokytoja ekspertė

**Laima Palaimienė**

**SUDERINTA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Elektrėnai**

**2017**

PRIEDAS NR.2

1. Programos tikslai ir uždaviniai

|  |  |  |  |
| --- | --- | --- | --- |
| **Eil Nr.** | **Veiklos turinys** | **Valandų skaičius** | **Atsiskaitymo formos** |
|  |  |  |  |

1. Dalyvių sąrašas.